## Emergències emet un avís especial de risc extrem d’incendis forestals davant de la previsió de vents de ponent per als pròxims dies

*** Des d’este divendres fins diumenge s’espera un empitjorament del risc d’incendis forestals, especialment en les províncies de València i Alacant i en zones del sud de Castelló
* Els vents de ponent seran especialment intensos dissabte i diumenge i es recorda a municipis i organismes la necessitat de fer seguiment dels avisos mentres dure l’episodi**

La Conselleria d’Emergències i Interior, mitjançant el Centre de Coordinació d’Emergències de la Generalitat Valenciana (CCE), ha emés un avís especial de risc extrem d’incendis forestals que començarà este divendres, 18 de juliol, i que es preveu que es prolongue fins diumenge que ve, 20 de juliol.

D’acord amb la predicció meteorològica, s’espera en eixes dates un empitjorament del risc d’incendis forestals, especialment en les províncies de València i Alacant i en zones del sud de Castelló.

Es preveu que l’episodi de vents de ponent comence este divendres i que siga especialment intens dissabte i diumenge, amb ratxes que podran superar els 45 quilòmetres/hora en les zones de l’interior de València i Alacant. Al llarg de la vesprada de dissabte, es podrien registrar ratxes de fins a 50 quilòmetres/hora en el litoral de València, amb vents de llevant. A Castelló, el component del vent serà variable, amb més incidència amb vents de ponent en l’interior sud, si bé s’esperen ratxes inferiors a les previstes en la resta de la Comunitat Valenciana.

Les temperatures se situaran, divendres, prop dels 39 graus en zones de l’interior de les províncies de València i Alacant, però se suavitzaran dissabte i diumenge. L’entrada de vents de l’oest augmentarà la temperatura en el prelitoral i litoral de València, a on es podran superar els 38 graus. En les zones de litoral d’Alacant seran variables amb component sud i sud-est, mentres que en l’interior es mantindrà el component oest. A Castelló, les temperatures se situaran al voltant dels 30 graus en tot el període.

Des de la Conselleria d’Emergències i Interior es recorda la recomanació als municipis i organismes amb competències en la gestió de les emergències de mantindre la necessària atenció i seguiment de tots els avisos que emeta el CCE, amb l’objectiu d’activar amb antelació els seus plans de protecció civil i establir les pertinents mesures preventives.

Es demana, així, a municipis i organismes que donen informació de retorn de totes aquelles incidències que es produïsquen en el seu territori, que intensifiquen la vigilància en zones de risc d’incendi forestal i que restringisquen aquelles activitats que puguen incrementar el citat risc.

La Conselleria d’Emergències i Interior recorda la importància de repassar els consells de protecció civil dirigits a la població i que poden consultar-se en la web del 1·1·2, [www.112cv.gva.es](http://www.112cv.gva.es); en la xarxa X, @gva112, o en l’app GVA 112 Avisos (disponible en Google Play i App Store).

Fecha: 17/07/2025